Premissa salutacione etc. Erbar gestrenge bisundere gude frunt, gunnere vnde naber &c., alsz dan juwe erbar gestrengeheit sommige scriffte an vnse medeborgere, benomliken Merten Bocklem vnde Cord Vinken, benalet hebben, wor ynne juwe gestrengeheyde bogherende syn Hans Molre hir torstede vry, velich aff vnde tho komen mochte syne sake hir torstede touortastende, wome de gutliken upnemen mochte, desse to eynem gutliken ende van beyden parten gesleten (!) worde, voge wy juwen gestrengeheyden dar up gutliken to wetende, wy van der wegen juwen gestrengeheyden des nicht myszhoren willen vnde em jegenwardighen in krafft vnde macht dusser vnser scriffte vmme orer bogerte vry, velich aff vnde tho leyden vnde jegenwardigen leyde geuen. Mochte wy juwen gestrengeheyden vele to willen vnde denste don, dede wy allewege gerne desuluen Gode deme Heren to seligen langen tyden vnde wolfarende beuolen syn. Ghescreuen vnder vnser stad secret ame donresdage na Misericordia Domini, qui erat dies marcj ym lxxxij jare.